«Хъыршыным къыпэкIуа гуапагъэ»
КъБКъУ-м Балъкъэр щэнхабзэмкIэ и центрым и лэжьыгъэм жыджэру хэт студентхэм Iуэху гуапэ иджыблагъэ ящIащ. Ахэр щыIащ КъБР-м Лэжьыгъэмрэ социальнэ зыужьыныгъэмкIэ и министерствэм «Унагъуэхэм, сабийхэм къэралыр зэрадэIэпыкъур къызэзыгъэпэщ и республикэ центрым» (Нарткъалэ).
Балъкъэр хъыршыным и махуэ къызэрагъэпэщу ахъшэ къэзылэжьа студентхэм абы къыщIахар трагъэкIуэдащ сабийхэр зыщыгуфIыкIыну хьэпшыпхэм (спорт лIэужьыгъуэ зэхуэмыдэхэм къыщагъэсэбэп, зэрытхэ, сурэт зэращI Iэмэпсымэхэм), IэфIыкIэхэм, пхъэщхьэмыщхьэхэм. Апхуэдэуи, щытыкIэ гугъум ихуа унагъуэхэм щыщ сабий 50-м папщIэ (иджыпсту ахэр центрым и нэIэм щIэтщ), щыгъын хуабэхэр зэхуахьэсащ.
Дахэу гъэщIэрэщIа пэшым сабийхэр ирагъэблагъэри, студентхэм пшыхь гукъинэж яублащ. Абыхэм уэрэд жаIащ, сабийхэр ягъэджэгуащ, къагъэфащ.
Балъкъэр щэнхабзэмкIэ центрым и унафэщI Тюбеевэ Светланэ жиIащ мыпхуэдэ псапэ Iуэхухэм щIалэгъуалэр къызэрыхашэм мыхьэнэ зэриIэр.
— Ди фIэщ мэхъу мыпхуэдэ лэжьыгъэм жыджэру хэт студентхэм езыхэм унагъуэфI зэраухуэнур, сыт щхьэкIэ жыпIэмэ, интернатхэм, сабий центрхэм дыщыкIуэкIэ долъагъу, абыхэм цIыкIухэм хуаIэ лъагъуныгъэр, нэхъыщхьэращи, унагъуэ бухуэн папщIэ, жэуаплыныгъэ пхэлъын зэрыхуейр къагуроIуэ.
КъБР-м Лэжьыгъэмрэ социальнэ зыужьыныгъэмкIэ и
министерствэм и пресс-IуэхущIапIэ.
